I dag brukes betegnelsen vanligvis om en del av prosessen ved å få tildelt en doktorgrad ved et universitet eller en høyskole. Forut for disputasen har kandidaten levert inn en avhandling, vanligvis i form av en monografi eller en serie publiserte vitenskapelige artikler som er knyttet sammen av et teoretisk sammendrag. En komite oppnevnt av fakultetet vurderer så om avhandlingen er verdig til å bli forsvart for den aktuelle graden i en disputas.